b'\n_START_ARTICLE_\nBekel\xc4\x97s lenktyn\xc4\x97s\n_START_PARAGRAPH_\nBekel\xc4\x97s lenktyn\xc4\x97s (angl. off-road racing)\xc2\xa0\xe2\x80\x93 automobili\xc5\xb3 sporto r\xc5\xab\xc5\xa1is, kurioje specialiai paruo\xc5\xa1tos transporto priemon\xc4\x97s (automobiliai, bagiai, motociklai, sunkve\xc5\xbeimiai) lenktyniauja bekel\xc4\x97s trasose._NEWLINE_Tokio tipo lenktyn\xc4\x97s populiarios JAV, Europoje ir Naujojoje Zelandijoje, ta\xc4\x8diau jos skiriasi rengimo pob\xc5\xabd\xc5\xbeiu._NEWLINE_Amerikoje populiariausios bekel\xc4\x97s lenktyn\xc4\x97s yra dykum\xc5\xb3 ir trump\xc5\xb3 tras\xc5\xb3 lenktyn\xc4\x97s. Dykum\xc5\xb3 lenktyn\xc4\x97s prad\xc4\x97tos rengti XX a. prad\xc5\xbeioje. Pirmosios tokio tipo lenktyn\xc4\x97s buvo surengtos \xc5\xbdemutin\xc4\x97s Kalifornijos teritorijoje, vadintos Baja California. \xc5\xa0iuo metu populiarios yra Baja 500 ir Baja 1000 lenktyn\xc4\x97s. JAV tokio tipo lenktynes organizuoja SCORE International organizacija._NEWLINE_Europoje bekel\xc4\x97s lenktyn\xc4\x97ms priskiriami autokroso ir ralikroso \xc4\x8dempionatai. Autokroso lenktyn\xc4\x97s pasi\xc5\xbeymi tuo, kad vienu metu specialioje trasoje lenktyniauja vienas automobilis (su konkurentais jis lyginamas pagal \xc4\xafveikt\xc4\x85 laik\xc4\x85). Taip pat trasa gali b\xc5\xabti asfaltuota arba ne. Ralikroso \xc4\x8dempionate dalyvauja specialiai paruo\xc5\xa1ti automobiliai, kurie lenktyniauja \xc4\xafvairios dangos u\xc5\xbedarose trasose visi vienu metu._NEWLINE_Naujojoje Zelandijoje bekel\xc4\x97s lenktyn\xc4\x97s yra atskira klas\xc4\x97 ir turi savo \xc4\x8dempionat\xc4\x85. Jis rengiamas nuo 1992\xc2\xa0m. Lenktyn\xc4\x97s vyksta dvi dienas, per kurias lenktynininkams tenka \xc4\xafveikti apie 1000\xc2\xa0km.'